Vazirliklar, davlat qoʻmitalari, davlat boshqaruvining boshqa organlari va xoʻjalik birlashmalari rahbarlari oʻrinbosarlarining faoliyati samaradorligini baholash tizimini joriy etish toʻgʻrisida
(resolution, 2024-10-25)

Soʻnggi besh yilda respublikamizda vazirliklar, davlat qoʻmitalari, davlat boshqaruvining boshqa organlari va xoʻjalik birlashmalari faoliyati samaradorligini tubdan oshirish, ularning vazifalari, vakolatlari va javobgarlik sohalarini aniq belgilash boʻyicha keng koʻlamli kompleks chora-tadbirlar amalga oshirildi. Shu bilan bir qatorda, tarmoqlar va hududlarda ishlarning haqqoniy holatini chuqur hamda har tomonlama tanqidiy oʻrganish vazirliklar, davlat qoʻmitalari, davlat boshqaruvining boshqa organlari va xoʻjalik birlashmalari rahbarlari oʻrinbosarlari zimmasiga yuklangan funksional vazifalarni lozim darajada hamda masʼuliyat bilan bajarish borasidagi shaxsiy javobgarligini kuchaytirish bilan bogʻliq bir qator jiddiy kamchiliklar va tizimli muammolar mavjudligini koʻrsatadi. Mamlakatimiz taraqqiyotining zamonaviy bosqichida yangi Oʻzbekistonni barpo etish uchun amalga oshirilayotgan shiddatli va keng koʻlamli islohotlar jarayonida mamlakatimiz oldida turgan ustuvor, strategik va dolzarb vazifalarni tezkor hal qilishda vazirliklar, davlat qoʻmitalari, davlat boshqaruvining boshqa organlari va xoʻjalik birlashmalari rahbarlari oʻrinbosarlarining shaxsiy masʼuliyati va javobgarligini oshirish, vazifalari va vakolatlarini aniq belgilash, shuningdek, ularning faoliyati samaradorligi hamda maqsadli vazifalarga erishilishining asosiy mezonlari orqali baholashning yangi tizimini joriy etish maqsadida: 1. Vazirliklar, davlat qoʻmitalari, davlat boshqaruvining boshqa organlari va xoʻjalik birlashmalari rahbarlari oʻrinbosarlarining eʼtibori ularga Oʻzbekiston Respublikasining qonunlari, Oʻzbekiston Respublikasi Prezidenti va Vazirlar Mahkamasining hujjatlari bilan hamda oʻzlarining birinchi rahbarlari tomonidan yuklatilgan vazifalarni bajarishda sustkashlikka, sansalorlikka yoʻl qoʻyib boʻlmasligiga qaratilsin. 2. Belgilansinki, vazirliklar, davlat qoʻmitalari, davlat boshqaruvining boshqa organlari (keyingi oʻrinlarda — davlat boshqaruvi organlari) va xoʻjalik birlashmalari rahbarlari oʻrinbosarlari oʻziga biriktirilgan tarmoq va sohalardagi faoliyatining samaradorligi va natijadorligi yuzasidan Oʻzbekiston Respublikasining Prezidenti oldida shaxsan javobgardir hamda Vazirlar Mahkamasi oldida hisobdordir. 3. Quyidagilarni nazarda tutuvchi davlat boshqaruvi organlari va xoʻjalik birlashmalari rahbarlari oʻrinbosarlarining faoliyatini baholash tizimi joriy etilsin: davlat boshqaruvi organlari va davlat ulushi 50 foizdan yuqori boʻlgan xoʻjalik birlashmalari (keyingi oʻrinlarda — xoʻjalik birlashmalari) rahbarlari oʻrinbosarlarining faoliyati samaradorligini hamda maqsadli vazifalarga erishishlarini baholashning asosiy mezonlari Vazirlar Mahkamasining qarori bilan tasdiqlanadi; har yili ijro intizomining ahvoli yuzasidan baho berishni nazarda tutgan holda davlat boshqaruvi organlari va xoʻjalik birlashmalari rahbarlari oʻrinbosarlarining faoliyati koʻrsatkichlari davlat boshqaruvi organlari va xoʻjalik birlashmalarining kollegial organlari tomonidan ishlab chiqiladi va tasdiqlanadi; davlat boshqaruvi organlari va xoʻjalik birlashmalari rahbarlari oʻrinbosarlarining faoliyati samaradorligini hamda maqsadli vazifalarga erishishini baholashning asosiy mezonlari va koʻrsatkichlari statistik va idoraviy hisobotlar hamda tahliliy maʼlumotlar asosida tizimli monitoring qilinadi; monitoring natijalari asosida rahbarlar oʻrinbosarlarining faoliyati tanqidiy tahlil asosida tegishli davlat boshqaruv organlari kollegial organi va xoʻjalik birlashmalarining kuzatuv kengashlarida hamda Vazirlar Mahkamasida har chorak yakuni boʻyicha muhokama qilib boriladi; baholash mezonlari va koʻrsatkichlari asosida har bir rahbar oʻrinbosari faoliyatiga baho berish orqali ularga ragʻbatlantirish yoki intizomiy javobgarlikka tortish choralari koʻriladi. Vazirlar Mahkamasi: bir hafta muddatda davlat boshqaruvi organlari va xoʻjalik birlashmalari rahbarlari oʻrinbosarlarining faoliyati samaradorligini hamda maqsadli vazifalarga erishishlarini baholashning asosiy mezonlarini tasdiqlasin; davlat boshqaruvi organlari va xoʻjalik birlashmalari rahbarlari oʻrinbosarlari tomonidan faoliyat koʻrsatkichlari ijrosi boʻyicha har oy ommaviy axborot vositalari, shu jumladan tele va radio kanallar orqali axborot berilishini tashkil etsin. 4. Belgilansinki, davlat boshqaruvi organlari va xoʻjalik birlashmalari rahbarlari oʻrinbosarlari faoliyatini baholash tizimi doirasida: davlat boshqaruvi organlari va xoʻjalik birlashmalari rahbarlari oʻrinbosarlarining faoliyati koʻrsatkichlari har yil yakuni boʻyicha keyingi yilning 10-yanvariga qadar belgilangan tartibda tasdiqlangan baholashning asosiy mezonlariga muvofiq davlat boshqaruvi organlari hamda xoʻjalik birlashmalarining kollegial organlari tomonidan ishlab chiqiladi hamda Oʻzbekiston Respublikasi Bosh vazirining tegishli oʻrinbosarlari va maslahatchilari bilan kelishgan holda tasdiqlanadi; davlat boshqaruvi organlari va xoʻjalik birlashmalari rahbarlari oʻrinbosarlari faoliyati har chorak yakuni boʻyicha kollegial organ yigʻilishida tanqidiy muhokama qilinadi hamda baholanadi. Bunda, rahbar oʻrinbosarlari tomonidan faoliyat koʻrsatkichlari ijrosi 70 foizdan kam taʼminlanganda — “qoniqarsiz”, 71 foizdan 90 foizgacha — “qoniqarli”, 91 foizdan 99 foizgacha — “yaxshi” hamda 100 foiz va undan yuqori boʻlganda “aʼlo” deb baholanadi; har chorak yakuni boʻyicha keyingi oyning 5-sanasiga qadar davlat boshqaruvi organlari va xoʻjalik birlashmalarining kollegial organlari tomonidan rahbarning tegishli oʻrinbosarlari masʼuliyati yuzasidan takliflar tayyorlanadi hamda tahliliy materiallar bilan birga Oʻzbekiston Respublikasi Bosh vazirining oʻrinbosarlari va maslahatchilariga kiritiladi; har chorak yakuni boʻyicha keyingi oyning 10-sanasiga qadar Oʻzbekiston Respublikasi Bosh vazirining oʻrinbosarlari va maslahatchilari taqdim etilgan tahliliy materiallarni tegishli rahbarlar va ularning oʻrinbosarlari ishtirokida tanqidiy muhokama qilib, har bir rahbar oʻrinbosari faoliyatiga shaxsiy baho bergan holda ularni ragʻbatlantirish choralarini yoki oʻziga biriktirilgan soha va tarmoqlarda asosiy koʻrsatkichlarga erishishda masʼuliyatsizlikka yoʻl qoʻygani uchun lavozimga loyiqligi masalasini koʻrib chiqadi hamda bu toʻgʻrisida aniq takliflar bilan birga Oʻzbekiston Respublikasi Bosh vaziriga hisobot beradi; har chorak yakuni boʻyicha keyingi oyning 15-sanasiga qadar davlat boshqaruvi organlari va xoʻjalik birlashmalari rahbarlari oʻrinbosarlari faoliyatini baholash natijalari boʻyicha yakuniy tahliliy materiallar, shu jumladan, ularni ragʻbatlantirish yoki intizomiy choralar qoʻllash yuzasidan aniq takliflar umumlashtirilib, koʻrib chiqish uchun Oʻzbekiston Respublikasi Prezidenti Administratsiyasiga yuboriladi. Bunda zaruratga koʻra, oʻz faoliyatida tizimli kamchiliklarga yoʻl qoʻyib kelayotgan rahbar oʻrinbosarlari lavozimini qisqartirgan holda ularga yuklangan vazifalarning ijrosini taʼminlash boʻyicha tegishli departament faoliyatini tashkil etish boʻyicha takliflar kiritilishi mumkin. 5. Rahbarlar oʻrinbosarlarining faoliyati koʻrsatkichlari ijrosi ustidan monitoringni amalga oshirishda asosiy eʼtibor quyidagi tizimli va ustuvor masalalarga qaratilsin: a) iqtisodiyot tarmoqlari va sohalarida: makroiqtisodiy barqarorlikni, barqaror va mutanosib iqtisodiy taraqqiyotni taʼminlash, iqtisodiyot tarmoqlarini kompleks rivojlantirish va diversifikatsiyalash, shuningdek, “xufiyona” iqtisodiyotga qarshi kurashish hamda uning ulushini keskin qisqartirish; yangi ish oʻrinlari yaratish, aholi bandligini taʼminlash, mehnat bozori infratuzilmasini rivojlantirish, aholining daromad topishga qaratilgan tadbirkorlik intilishlarini moliyaviy qoʻllab-quvvatlash, aholi va biznes uchun zarur shart-sharoitlar yaratish; ishbilarmonlik muhitini va biznes yuritish shart-sharoitlarni yanada yaxshilash, tadbirkorlarni qoʻllab-quvvatlash mexanizmlarini kengaytirish, ularni zarur moliyaviy va infratuzilmaviy resurslar bilan taʼminlash hamda “Har bir oila — tadbirkor” dasturini izchil amalga oshirish; investitsiya muhitini yaxshilash, toʻgʻridan-toʻgʻri xorijiy investitsiyalarni jalb etish, ajratilgan kapital quyilmalarni samarali oʻzlashtirish hamda iqtisodiy oʻsishni taʼminlashda xizmatlar sohasini muhim drayverga aylantirish; sanoatda eksportbop va raqobatbardosh mahsulotlar ishlab chiqarishning oʻsishi, importni qisqartirish hamda ishlab chiqarishni mahalliylashtirish orqali mahsulot tannarxini kamaytirish; qishloq xoʻjaligini diversifikatsiya qilish, shu jumladan, klasterlar faoliyatini tashkil etish, qishloq xoʻjaligiga zamonaviy, innovatsion agrotexnologiyalarni faol kiritish; innovatsion ishlanmalar va raqamli texnologiyalarni joriy qilish orqali mehnat unumdorligini oshirish; b) ijtimoiy sohada: Oʻzbekiston Respublikasi Prezidenti tomonidan ilgari surilgan beshta muhim tashabbusni hududlarda toʻlaqonli joriy etish; taʼlim tizimini rivojlantirish, uning sifati va samaradorligini oshirish, ilmiy-tadqiqot va innovatsiya faoliyatini ragʻbatlantirish; davlat-xususiy sheriklik shaklidagi nodavlat maktabgacha taʼlim tashkilotlarini tashkil etish ishlarini jadallashtirish hamda ushbu sohaga xususiy sektorni kengroq jalb etish orqali maktabgacha taʼlim qamrovini oshirish; sogʻliqni saqlash tizimini rivojlantirish, tibbiy xizmatlar sifatini yaxshilash, tuman (shahar) koʻp tarmoqli markaziy poliklinikalari tomonidan aholiga yanada sifatli tibbiy xizmatlar koʻrsatish qamrovini kengaytirish; pensionerlarni ijtimoiy koʻllab-quvvatlashni yanada kuchaytirish, qariyalar va keksa yoshdagilarga har tomonlama gʻamxoʻrlik qilish, fuqarolarning davlat pensiya taʼminoti tizimini takomillashtirish; jismoniy tarbiya va sportni rivojlantirish va sport infratuzilmasini takomillashtirish; “Temir daftar”, “Ayollar daftari” va “Yoshlar daftari”ga kiritilgan har bir shaxs bilan individual va tizimli ravishda muntazam ish olib borishni tashkil qilish orqali aholining, ayniqsa, moddiy yordam va koʻmakka muhtoj oilalar, nogironligi boʻlgan, kam taʼminlangan xotin-qizlar va yoshlarning ijtimoiy himoyasini kuchaytirish, ularning real daromadlarini oshirish; yoshlarni qoʻllab-quvvatlash tizimini yanada takomillashtirish, ularning bandligiga koʻmaklashish, tadbirkorlik gʻoya va tashabbuslarini ragʻbatlantirish, ular munosib daromad olishi uchun qoʻshimcha sharoitlar yaratish; turizmni jadal rivojlantirish, tashrif buyurayotgan xorijiy va mahalliy turistlar oqimini koʻpaytirish, yangi turizm mahsulotlarini yaratish, turizm infratuzilmasi va transport logistikani kengaytirish; ijtimoiy-maʼnaviy muhit barqarorligini taʼminlash, aholi oʻrtasida maʼnaviy-maʼrifiy va madaniy tadbirlarni tashkil etish; v) kapital qurilish, kommunikatsiyalar va kommunal xoʻjalik sohalarida: aholining turmush sharoitlarini yaxshilash va ularni munosib turar joy bilan taʼminlash va farovonligini oshirish; kapital qurilish va qurilish industriyasi sohasini jadal rivojlantirish, ijtimoiy soha, uy-joy va infratuzilma obyektlarining sifatli qurilishini taʼminlash; “Obod qishloq” va “Obod mahalla” dasturlari doirasida iqtisodiy va ijtimoiy rivojlanishda orqada qolayotgan qishloq tumanlari va shaharlarni kompleks va jadal rivojlantirish; aholining sifatli kommunal xizmatlar bilan qamrab olinishini tubdan yaxshilash, koʻp kvartirali uy-joy fondidan foydalanish tizimini takomillashtirish; aholini toza ichimlik suvi bilan taʼminlash, oqova suv, ichki xoʻjalik yoʻllari va boshqa kommunikatsiya tarmoqlarini qurish, rekonstruksiya qilish va taʼmirlash; g) ishni rejalashtirish va “temir intizom”ga asoslangan qatʼiy ijro intizomini taʼminlash sohasida: Oʻzbekiston Respublikasi Prezidentining 2021-yil 10-fevraldagi “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida”gi PF-6166-son Farmoniga asosan qonunchilik hujjatlari va topshiriqlarning barvaqt va sifatli ijrosini taʼminlash, “temir intizom”ga asoslangan ijro intizomini mustahkamlash boʻyicha yagona va uzluksiz “texnologik zanjir”ning yangicha taʼsirchan tizimini joriy etish; hududlarda “mahallabay” ishlash tizimini joriy etish orqali mahalliy boshqaruv organlarini aholiga yanada yaqinlashtirish, aholi va tadbirkorlarning muammolarini aniqlash hamda ularni samarali hal etish; davlat organlarida faoliyatiga raqamli texnologiyalarni keng joriy etish orqali ular faoliyatining samaradorligi va natijadorligini taʼminlash; davlat va hududiy rivojlantirish dasturlarini, oliy va yuqori darajalardagi tashriflar yakunlari boʻyicha “yoʻl xaritalari”, hududlarda iqtisodiy, ijtimoiy va maʼmuriy islohotlarni oʻz vaqtida va toʻliq hajmda amalga oshirish; aholi bilan oʻzaro hamkorlik va toʻgʻridan-toʻgʻri muloqotni tashkil qilish, jismoniy va yuridik shaxslar murojaatlarini oʻz vaqtida hamda sifatli koʻrib chiqishni taʼminlash; xizmat safarlari, shu jumladan, xorijiy davlatlarga safarlar samaradorligi va natijadorligini taʼminlash. 6. Vazirliklar, davlat qoʻmitalari, davlat boshqaruvining boshqa organlari va xoʻjalik birlashmalari rahbarlari oʻrinbosarlarining faoliyati koʻrsatkichlarini ishlab chiqish, monitoring qilish va samaradorligini baholash tartibi toʻgʻrisidagi nizom ilovaga muvofiq tasdiqlansin. 7. Belgilansinki: Oʻzbekiston Respublikasi Bosh vaziri oʻrinbosarlari va maslahatchilari oʻz vakolatiga kiritilgan tegishli yoʻnalishlar va masalalar boʻyicha davlat boshqaruvi organlari va xoʻjalik birlashmalari tomonidan strategik va ustuvor vazifalar, tasdiqlangan “yoʻl xaritalari” hamda oʻrta va uzoq istiqbolga moʻljallangan dasturlarning samarali amalga oshirilishida ularning faoliyatini muvofiqlashtirish hamda oʻzaro samarali hamkorligini taʼminlash uchun taʼsirchan choralar koʻradi; davlat boshqaruvi organlari va xoʻjalik birlashmalari rahbarlari tomonidan ularning oʻrinbosarlari faoliyat koʻrsatkichlarini baholashning asosiy mezonlaridan kelib chiqib, Oʻzbekiston Respublikasi Bosh vaziri oʻrinbosarlari va maslahatchilari bilan kelishgan holda ularning oylik shaxsiy ish rejalari tasdiqlab boriladi. 8. Oʻzbekiston Respublikasidagi nodavlat notijorat tashkilotlariga rahbar oʻrinbosarining faoliyatini baholashning asosiy mezonlari va koʻrsatkichlarini ishlab chiqish va tasdiqlash hamda ularning faoliyatiga baho berib borish tizimini joriy etish tavsiya etilsin. 9. Davlat boshqaruvi organlari va xoʻjalik birlashmalari bir oy muddatda belgilangan tartibda tasdiqlangan baholashning asosiy mezonlaridan kelib chiqib, 2021-yil II yarim yilligi uchun davlat boshqaruvi organlari va xoʻjalik birlashmalari rahbarlari oʻrinbosarlarining faoliyati koʻrsatkichlarini tasdiqlasin. 10. Mazkur qaror bilan joriy etilayotgan davlat boshqaruvi organlari va xoʻjalik birlashmalari rahbarlari oʻrinbosarlari faoliyatini samaradorlik koʻrsatkichlari asosida baholash tizimi 2021-yil yakuniga qadar eksperiment tarzida amalga oshirilsin. Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi 2022-yil 15-yanvarga qadar davlat boshqaruvi organlari va xoʻjalik birlashmalarining rahbarlari oʻrinbosarlari faoliyatini baholash jarayonlarini puxta tahlil qilgan holda ushbu qaror bilan joriy etilgan tizimni yanada takomillashtirish yuzasidan Vazirlar Mahkamasiga asoslantirilgan takliflarni kiritsin. 11. Vazirlar Mahkamasi oʻtkazilgan eksperiment yakunlariga koʻra 2022-yil 1-fevralga qadar davlat boshqaruvi organlari va xoʻjalik birlashmalari rahbarlari oʻrinbosarlari faoliyatini samaradorlik koʻrsatkichlari asosida baholashni tashkil etishda yuzaga kelgan muammolar va mavjud kamchiliklarni bartaraf etish, shuningdek, mazkur tizim samaradorligini oshirish maqsadida uni takomillashtirish yuzasidan takliflarni Oʻzbekiston Respublikasi Prezidenti Administratsiyasiga kiritsin. 12. Oʻzbekiston Respublikasi Prezidenti huzuridagi Davlat xizmatini rivojlantirish agentligi: Oʻzbekiston Respublikasi Prezidenti huzuridagi Davlat boshqaruvi akademiyasi bilan birgalikda har yili muntazam ravishda davlat boshqaruvi organlari va xoʻjalik birlashmalari rahbarlari oʻrinbosarlarining malakasini oshirish boʻyicha qisqa muddatli kurslarni tashkil etsin; Tashqi ishlar vazirligi, “El-yurt umidi” jamgʻarmasi bilan birgalikda davlat boshqaruvi organlari va xoʻjalik birlashmalari rahbarlari oʻrinbosarlarini chet davlatlarga oʻz yoʻnalishi boʻyicha qisqa muddatli oʻqish va tajriba orttirishga yuborish boʻyicha kompleks choralarni koʻrsin. 13. Axborot texnologiyalari va kommunikatsiyalarini rivojlantirish vazirligi ikki oy muddatda vazirliklar va idoralar rahbariyati faoliyatining koʻrsatkichlarini baholashda inson omilini kamaytirish maqsadida asosiy koʻrsatkichlar boʻyicha maʼlumotlarni avtomatik tarzda tahlil qilish orqali mavjud holatni aniqlash imkonini beruvchi maxsus elektron platformani ishga tushirsin. 14. Vazirlar Mahkamasi ikki oy muddatda mazkur qarordan kelib chiqqan holda davlat boshqaruvi organlari va xoʻjalik birlashmalari rahbarlarining har bir oʻrinbosari vakolatlarini qayta koʻrib chiqib, ularning funksional vazifalariga vakolat va javobgarlik chegarasini aniq belgilash boʻyicha qaror loyihasini ishlab chiqsin. 15. Mazkur qaror ijrosini samarali tashkil etishga hamda rahbar oʻrinbosarlarining faoliyati samaradorligini baholash tizimining joriy etilishiga masʼul va shaxsiy javobgar etib Bosh vazir oʻrinbosarlari va maslahatchilari belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasining Bosh vaziri A.N. Aripov hamda Oʻzbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin. Amalga oshirilayotgan chora-tadbirlar natijadorligi yuzasidan Oʻzbekiston Respublikasi Prezidentiga 2021-yil 1-oktabr va 2022-yil 15-yanvarga qadar axborot berilsin. 1. Mazkur Nizom vazirliklar, davlat qoʻmitalari va davlat boshqaruvining boshqa organlari hamda davlat ulushi 50 foizdan yuqori boʻlgan xoʻjalik birlashmalari (keyingi oʻrinlarda — davlat boshqaruvi organlari va xoʻjalik birlashmalari) rahbarlari oʻrinbosarlarining (keyingi oʻrinlarda — rahbar oʻrinbosarlari) funksional vazifalari asosida ularning faoliyati koʻrsatkichlarini ishlab chiqish, tasdiqlash hamda ularga baho berish tartibini belgilaydi. 2. Rahbar oʻrinbosarlari oʻziga biriktirilgan tarmoq va sohalardagi faoliyatining samaradorligi va natijadorligi, oʻz faoliyatida Oʻzbekiston Respublikasi Prezidenti hamda Vazirlar Mahkamasining hujjatlari va topshiriqlarining toʻliq va sifatli bajarilishini tashkil etish uchun Oʻzbekiston Respublikasining Prezidenti oldida shaxsan javobgardir hamda Oʻzbekiston Respublikasi Vazirlar Mahkamasi oldida hisobdordir. 3. Davlat boshqaruvi organlari va xoʻjalik birlashmalari rahbar oʻrinbosarlarining faoliyati koʻrsatkichlarini ishlab chiqish, monitoring qilish va samaradorligini baholash ushbu Nizomga 1-ilovaga muvofiq sxema asosida amalga oshiriladi. Mazkur Nizom talablari uning 2-ilovasidagi roʻyxatda keltirilgan vazirliklar, davlat qoʻmitalari, davlat boshqaruvining boshqa organlari va xoʻjalik birlashmalariga nisbatan tatbiq etiladi. 4. Rahbar oʻrinbosarlarining tegishli yil uchun faoliyati koʻrsatkichlari, davlat boshqaruvi organlari va xoʻjalik birlashmalari rahbar oʻrinbosarlarining faoliyati samaradorligini hamda maqsadli vazifalarga erishishlarini baholashning asosiy mezonlari tegishli davlat boshqaruvi organi hamda xoʻjalik birlashmasi tomonidan Oʻzbekiston Respublikasi qonunlari, Oʻzbekiston Respublikasi Prezidenti va Vazirlar Mahkamasining hujjatlari hamda tasdiqlangan asosiy vazifa va funksiyalaridan kelib chiqqan holda ishlab chiqiladi. 5. Rahbar oʻrinbosarlarining tegishli yil uchun moʻljallangan faoliyat koʻrsatkichlari shu yilning 10-yanvariga qadar davlat boshqaruvi organlari hamda xoʻjalik birlashmalarining kollegial organlari tomonidan Bosh vazirning tegishli oʻrinbosarlari va maslahatchilari bilan kelishgan xolda tasdiqlanadi. 6. Davlat boshqaruvi organlari hamda xoʻjalik birlashmalarining birinchi rahbarlari har bir rahbar oʻrinbosari boʻyicha tasdiqlangan koʻrsatkichlarni amalda joriy etilganligi yuzasidan tizimli monitoring olib boradi hamda ularning natijalarini tanqidiy tahlil qilib boradi. Davlat boshqaruvi organlari va xoʻjalik birlashmalarining birinchi rahbarlari zarur hollarda boshqa davlat organlari, shu jumladan, Oʻzbekiston Respublikasi Davlat statistika qoʻmitasidan har bir rahbar oʻrinbosari boʻyicha tasdiqlangan koʻrsatkichlarni amalda joriy etilganligi yuzasidan rasmiy statistik va idoraviy maʼlumotlarni soʻrab oladi. Oʻzbekiston Respublikasi Davlat statistika qoʻmitasi davlat boshqaruvi organlari hamda xoʻjalik birlashmalarining soʻroviga asosan ularni tegishli statistik maʼlumotlar bilan taʼminlaydi. 7. Har chorak yakuni boʻyicha keyingi oyning 3-sanasiga qadar: a) davlat boshqaruvi organlarining birinchi rahbarlari hisobot davri yakuni boʻyicha rahbar oʻrinbosarlari faoliyatining yakuniy natijalarini koʻrib chiqish uchun kollegial organ majlisini oʻtkazadi hamda ushbu Nizomning 8 va 9-bandlarida belgilangan tartibda tegishli davlat boshqaruvi organining kollegial organi tomonidan har bir rahbar oʻrinbosariga baho beriladi; b) xoʻjalik birlashmalarining birinchi rahbarlari Oʻzbekiston Respublikasi Davlat aktivlarini boshqarish agentligi bilan birgalikda hisobot davri yakuni boʻyicha rahbar oʻrinbosarlari faoliyatining yakuniy natijalarini koʻrib chiqish uchun kuzatuv kengashi majlisini oʻtkazadi hamda ushbu Nizomning 8 va 9-bandlarida belgilangan tartibda tegishli xoʻjalik birlashmaning kuzatuv kengashi tomonidan har bir rahbar oʻrinbosariga baho beriladi. 8. Rahbar oʻrinbosarlari tomonidan faoliyat koʻrsatkichlari ijrosi: 70 foizdan kam taʼminlanganda — “qoniqarsiz”; 71 foizdan 90 foizgacha — “qoniqarli”; 91 foizdan 99 foizgacha — “yaxshi”; 100 foiz va undan yuqori boʻlganda “aʼlo” deb baholanadi. 9. Rahbar oʻrinbosarlarining ish samaradorligini baholash reytingi natijasi shu oʻrinbosarning baholash samaradorlik koʻrsatkichlari (SK)ning har biri uchun olingan foizlarni qoʻshish yoʻli bilan oʻrtacha arifmetik koʻrsatkichlari orqali hisoblab chiqariladigan hamda quyidagi formulaga asosan aniqlanadigan umumiy samaradorlik koʻrsatkichi (keyingi oʻrinlarda — USK) orqali amalga oshiriladi: USK = (SK1 + SK2 + … + SKn)/N. Bunda N — samaradorlik koʻrsatkichlari soni. 10. Har chorak yakuni boʻyicha keyingi oyning 5-sanasiga qadar davlat boshqaruvi organlari hamda xoʻjalik birlashmalarining kollegial organlari tomonidan har bir rahbar oʻrinbosari boʻyicha berilgan baho natijalari boʻyicha umumlashtirilgan maʼlumotlar, shu jumladan, tegishli oʻrinbosarlar masʼuliyati yuzasidan takliflar hamda boshqa tahliliy materiallar Oʻzbekiston Respublikasi Bosh vazirining tegishli oʻrinbosarlari va maslahatchilariga kiritiladi. 11. Har chorak yakuni boʻyicha keyingi oyning 10-sanasiga qadar Oʻzbekiston Respublikasi Bosh vazirining oʻrinbosarlari va maslahatchilari taqdim etilgan tahliliy materiallarni tegishli rahbarlar va ularning oʻrinbosarlari ishtirokida tanqidiy muhokama qilgan holda har bir rahbar oʻrinbosari faoliyatiga shaxsiy baho beradilar, ularni ragʻbatlantirish yoki oʻziga biriktirilgan soha va tarmoqlarda asosiy koʻrsatkichlarga erishishda masʼuliyatsizlikka yoʻl qoʻygan rahbar oʻrinbosarlarining lavozimiga loyiqligi masalasini koʻrib chiqadilar hamda bu toʻgʻrisida aniq takliflar bilan birga Oʻzbekiston Respublikasining Bosh vaziriga hisobot beradi. 12. Oʻzbekiston Respublikasi Bosh vazirining oʻrinbosarlari va maslahatchilarining hisobot materiallari Vazirlar Mahkamasi apparatining tegishli tarkibiy boʻlinmalari tomonidan umumlashtirish uchun Vazirlar Mahkamasi Makroiqtisodiy tahlil, tarkibiy oʻzgartirishlar, moliya-bank tizimi, davlat aktivlarini boshqarish, raqobatni rivojlantirish, tadbirkorlikni qoʻllab-quvvatlash va kambagʻallikni qisqartirish masalalari kotibiyatiga taqdim etiladi. 13. Vazirlar Mahkamasining tegishli kotibiyati har chorak yakuni boʻyicha keyingi oyning 15-sanasiga qadar davlat boshqaruvi organlari hamda xoʻjalik birlashmalari rahbarlari oʻrinbosarlari faoliyatini baholash yakunlari boʻyicha yakuniy tahliliy materiallar, shu jumladan, ularni ragʻbatlantirish yoki intizomiy choralar qoʻllash, shuningdek, zaruratga koʻra, oʻz faoliyatida tizimli kamchiliklarga yoʻl qoʻyib kelayotgan rahbar oʻrinbosarlari lavozimini qisqartirgan holda ularga yuklangan vazifalarning ijrosini taʼminlash boʻyicha tegishli departament (boshqarma) faoliyatini tashkil etish yuzasidan aniq takliflar umumlashtirilib, koʻrib chiqish uchun Oʻzbekiston Respublikasi Prezidenti Administratsiyasiga yuborilishini taʼminlaydi. 14. Mazkur Nizom talablarining bajarilishini taʼminlash uchun har bir davlat boshqaruvi organi hamda xoʻjalik birlashmasining birinchi rahbarlari shaxsan masʼul hisoblanadi. 15. Mazkur Nizom talablari buzilishida aybdor boʻlgan shaxslar qonunchilikda belgilangan tartibda javob beradilar. I. Vazirliklar1.Iqtisodiy taraqqiyot va kambagʻallikni qisqartirish vazirligi2.Moliya vazirligi3.Transport vazirligi4.Bandlik va mehnat munosabatlari vazirligi5.Oliy va oʻrta maxsus taʼlim vazirligi6.Xalq taʼlimi vazirligi7.Sogʻliqni saqlash vazirligi8.Ichki ishlar vazirligi9.Favqulodda vaziyatlar vazirligi10.Qurilish vazirligi11.Tashqi ishlar vazirligi12.Investitsiyalar va tashqi savdo vazirligi13.Axborot texnologiyalari va kommunikatsiyalarini rivojlantirish vazirligi14.Adliya vazirligi15.Madaniyat vazirligi16.Turizm va sport vazirligi17.Uy-joy kommunal xizmat koʻrsatish vazirligi18.Maktabgacha taʼlim vazirligi19.Innovatsion rivojlanish vazirligi20.Qishloq xoʻjaligi vazirligi21.Suv xoʻjaligi vazirligi22.Energetika vazirligi23.Mahalla va oilani qoʻllab-quvvatlash vazirligiII. Davlat qoʻmitalari1.Davlat statistika qoʻmitasi2.Davlat soliq qoʻmitasi3.Davlat bojxona qoʻmitasi4.Ekologiya va atrof-muhitni muhofaza qilish davlat qoʻmitasi5.Davlat geologiya va mineral resurslar qoʻmitasi6.Sanoat xavfsizligi davlat qoʻmitasi7.Oʻrmon xoʻjaligi davlat qoʻmitasi8.Veterinariya va chorvachilikni rivojlantirish qoʻmitasi9.Mudofaa sanoati davlat qoʻmitasiIII. Markaziy muassasalar1.Fanlar akademiyasi2.Vazirlar Mahkamasi huzuridagi Oliy attestatsiya komissiyasiIV. Agentliklar1.Yoshlar ishlari agentligi2.Davlat aktivlarini boshqarish agentligi3.Tibbiy-ijtimoiy xizmatlarni rivojlantirish agentligi4.Milliy axborot agentligi5.Kinematografiya agentligi7.“Oʻzarxiv” agentligi8.Vazirlar Mahkamasi huzuridagi Kosmik tadqiqotlar va texnologiyalar agentligi9.Vazirlar Mahkamasi huzuridagi Prezident, ijod va ixtisoslashtirilgan maktablarni rivojlantirish agentligi 12.Davlat soliq qoʻmitasi huzuridagi Kadastr agentligi13.Investitsiyalar va tashqi savdo vazirligi huzuridagi Eksportni ragʻbatlantirish agentligi14.Investitsiyalar va tashqi savdo vazirligi huzuridagi Oʻzbekiston texnik jihatdan tartibga solish agentligi15.Qishloq xoʻjaligi vazirligi huzuridagi Agrosanoatni rivojlantirish agentligi16.Sanitariya-epidemiologik osoyishtalik va jamoat salomatligi xizmati17.Sogʻliqni saqlash vazirligi huzuridagi Farmatsevtika tarmogʻini rivojlantirish agentligi18.Transport vazirligi huzuridagi Fuqaro aviatsiyasi agentligi19.Turizm va sport vazirligi huzurida Madaniy meros agentligi20.Energetika vazirligi huzuridagi “Oʻzatom” agentligi21.Oʻsimliklar karantini va himoyasi agentligiV. Qoʻmitalar1.Ipakchilik va jun sanoatini rivojlantirish qoʻmitasi2.Raqobatni rivojlantirish va isteʼmolchilar huquqlarini himoya qilish qoʻmitasi3.Vazirlar Mahkamasi huzuridagi Din ishlari boʻyicha qoʻmita4.Vazirlar Mahkamasi huzuridagi Millatlararo munosabatlar va xorijiy mamlakatlar bilan doʻstlik aloqalari qoʻmitasi5.Vazirlar Mahkamasi huzuridagi Davlat zaxiralarini boshqarish qoʻmitasi6.Transport vazirligi huzuridagi Avtomobil yoʻllari qoʻmitasiVI. Markazlar1.Respublika Maʼnaviyat va maʼrifat markazi2.Gidrometeorologiya xizmati markazi3.Vazirlar Mahkamasi huzuridagi Davlat test markazi4.Vazirlar Mahkamasi huzuridagi Suv muammolari ilmiy-tadqiqot markazi5.Investitsiyalar va tashqi savdo vazirligi huzuridagi Investitsiya loyihalarini ishlab chiqish markazi6.Qishloq xoʻjaligi vazirligi huzuridagi Qishloq xoʻjaligi texnikasi va texnologiyalarini sertifikatlash va sinash markaziVII. Inspeksiyalar1.Vazirlar Mahkamasi huzuridagi Taʼlim sifatini nazorat qilish davlat inspeksiyasi2.Vazirlar Mahkamasi huzuridagi Agrosanoat majmui ustidan nazorat qilish inspeksiyasi3.Vazirlar Mahkamasi huzuridagi Suv xoʻjaligi obyektlari xavfsizligini nazorat qilish davlat inspeksiyasi4.Qurilish vazirligi huzuridagi Qurilish sohasida nazorat inspeksiyasi5.Transport vazirligi huzuridagi Temir yoʻllarda yuk va yoʻlovchilar tashish xavfsizligini nazorat qilish inspeksiyasi6.Energetika vazirligi huzuridagi Neft mahsulotlari va gazdan foydalanishni nazorat qilish inspeksiyasi 7.Energetika vazirligi huzuridagi Elektr energetikada nazorat inspeksiyasi8.Davlat geologiya va mineral resurslar qoʻmitasi huzuridagi Kon-geologiya faoliyatini nazorat qilish inspeksiyasi9.Axborotlashtirish va telekommunikatsiyalar sohasida nazorat boʻyicha davlat inspeksiyasiVIII. Uyushmalar1.“Oʻzsanoatqurilishmateriallari” uyushmasi2.Yaylov xoʻjaligini rivojlantirish uyushmasi3.“Oʻztoʻqimachiliksanoat” uyushmasi4.“Oʻzeltexsanoat” uyushmasi5.“Oʻzbekzargarsanoati” uyushmasi6.“Oʻzbekoziqovqatzaxira” uyushmasi7.“Oʻzbekbaliqsanoat” uyushmasi 8.“Oʻzbekipaksanoat” uyushmasi 9.“Oʻzyogʻmoysanoat” uyushmasi 10.“Yongʻoq ishlab chiqaruvchilar va eksport qiluvchilar” uyushmasi11.“Oʻzbekiston asalarichilari” uyushmasi12.Kartoshka yetishtiruvchilar uyushmasi13.Limon yetishtiruvchilar va eksport qiluvchilar uyushmasi14.Kavrak yetishtiruvchilar va eksport qiluvchilar uyushmasi15.“Parrandasanoat” uyushmasi16.“Oʻzcharmsanoat” uyushmasiIX. Jamgʻarmalar1.Tiklanish va taraqqiyot jamgʻarmasi2.Moliya vazirligi huzuridagi Budjetdan tashqari pensiya jamgʻarmasiX. Davlat ulushi 50 foizdan yuqori boʻlgan kompaniyalar va jamiyatlar1.“Oʻzbektelekom” AJ2.“Oʻzbekiston pochtasi” AJ3.Oʻzbekiston Milliy teleradiokompaniyasi4.“Uzbekistan Airways” AJ5.“Uzbekistan Airports” AJ6.“Oʻzbekiston temir yoʻllari” AJ7.“Toshshahartransxizmat” AJ8.“Oʻzbekkoʻmir” AJ9.“Oʻzshahar qurilish invest” MChJ10.“Qishloqqurilishinvest” IK11.“Oʻzagrosugʻurta” AJ12.“Oʻzbekneftgaz” AJ13.“Oʻztransgaz” AJ14.“Hududgaztaʼminot” AJ15.“Oʻzbekiston milliy elektr tarmoqlari” AJ16.“Hududiy elektr tarmoqlari” AJ17.“Issiqlik elektr stansiyalari” AJ18.“Oʻzbekgidroenergo” AJ19.“Oʻzkimyosanoat” AJ20.“Olmaliq KMK” AJ21.“Oʻzmetkombinat” AJ22.“Oʻzikkilamchiranglimetall” AJ23.“Oʻzavtosanoat” AJ24.“Oʻzagrolizing” AJ25.“Oʻzagroservis” AJ26.“Navoiy KMK” DK27.“Oʻzdonmahsulot” AK28.“Oʻzsuvtaʼminot” AJ